
ילדים וילדות של שנת תש"ף,
מלאו את הקלמר.
אם אני יכול לתת לכם עצה אחת לקראת המעבר לבית הספר - זה יהיה הקלמר. היתרונות שבקלמר מאובזר כבר הוכחו במשך שנים רבות.
לעומת זאת, שאר העיצות שאתן לכם מבוססות רק מהניסיון האישי שלי…

1. הצביעו בכיתה אבל אל תכעסו אם לא יקראו לכם - רק אתם יודעים כמה התשובה שלכם נכונה.
2. תלמדו להכיר את מי שיושב לידכם בכיתה - לכו תדעו כמה הם נחמדים ומתי הם יעברו מקום בכיתה.
3. לכולם יש בוקר קשה, אפילו למורה - זה לא אישי וגם לכם יהיו כאלה אז תנסו להיות סבלניים איתם.
4. תלבשו בגדים שאתם אוהבים, לאף אחד אחר לא באמת אכפת מזה יותר מכם.
5. ארוחת הבוקר חשובה - הזמן עם המשפחה ילך ויתקצר מפה והלאה ותמיד יהיו ימים שתשכחו ארוחת עשר בבית.
6. תלבשו בגדים נוחים אבל לא כאלה שיחשבו שאתם עדיין בפיג'מה.
7. תלבשו בגדים יפים אבל לא כאלה שהעולם ייגמר אם יתלכלכו קצת.
8. עוד לא נולד המורה שיודע להשתמש במחוגה, אם שואלים - תגידו שיש לכם בתחתית התיק.
9. יהיו ילדים עם תיק יפה יותר, מחברות יפות יותר או אפילו טלפון חדש יותר - הם לא שמחים או טובים יותר מכם.
10. תנסו לזכור דבר אחד טוב ודבר אחד רע מכל יום בבית ספר - זה ייתן לכם משהו להשוות אליו מחר, ויהיה לכם משהו להגיד מעבר ל"בסדר" כשההורים ישאלו איך היה בלימודים היום - אנחנו צריכים את זה, לא יודע להסביר למה בדיוק.
11. המורה לא זקנה כמו שאתם חושבים...
12. אל תצפו להיות הכי טובים במשהו כבר בכיתה א' - לוקח זמן למצוא במה אתם מצטיינים ואני מכיר כמה שעדיין מחפשים - הם מדהימים ויש להם מלא חברים בלי קשר.
13. אתם תעברו חוויות ותפגשו אנשים, את רובם אתם לא תזכרו אבל יהיו גם כאלה שתתחברו אליהם לכל החיים. אני לא סתם מדבר! תראו בעצמכם - האנשים הבאים יכולים בבקשה להרים את היד? יואב סידר, יריב פלר, מיקי בלנק. אתם רואים? כל אלה יחד איתי היו בבית ספר ועכשיו אנחנו ביחד פה.

אתם מדהימות ומדהימים ואנחנו אוהבים אתכם מאד, ותסמכו עלי בנוגע לקלמר!

